Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 984/14/3306	Považská Bystrica, 16.12.2014
EEČ : 2-26-182-2014

U Z N E S E N I E

Trestná vec:	obvinený XXXXX  
Prečin:	Neoprávnené vyrobenie a používanie platobného prostriedku, elektronických peňazí alebo inej platobnej karty podľa § 219 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Považská Bystrica
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
po tom, čo v presne nezistenom čase pred dňom 30.08.2014, v mieste svojho bydliska v rodinnom dome XXXXX okres Púchov, vybral z tašky svojho otca XXXXX peňaženku, v ktorej mal uloženú aj platobnú kartu, vydanú VÚB, a.s., Bratislava k jeho osobnému účtu č. 1285573754, z tejto platobnej karty si odpísal údaje a platobnú kartu vrátil na miesto, kde pôvodne bola uložená a následne v období od 30.08.2014 až do zablokovania karty dňa 30.09.2014 vykonal z miesta svojho trvalého bydliska v obci XXXXX okres Púchov, neoprávnené platby z uvedeného účtu, prostredníctvom internetbankingu, na účty spoločnosti Fortuna.SK, a.s., Bratislava a spoločnosti Fortuna.CZ, a.s., Praha, pričom týmto konaním spôsobil svojmu otcovi XXXXX, nar. XXXXX, trvale bytom XXXXX, okres Púchov, škodu v celkovej výške 2.016,- €.

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Vyšetrovateľ Okresného riaditeľstva PZ, Odboru kriminálnej polície Pov. Bystrica uznesením ČVS:ORP-527/2-VYS-PB-2014 zo dňa 10.10.2014 podľa § 199 ods. 1 Tr. por. začal trestné stíhanie za prečin neoprávneného vyrobenia a používania platobného prostriedku, elektronických peňazí alebo inej platobnej karty podľa § 219  ods. 1 Tr. zák. a následne uznesením ČVS:ORP-527/2-VYS-PB-2014 zo dňa 20.10.2014 za uvedený prečin vzniesol obvinenie XXXXX na tom skutkovom základe, ako je to uvedené vo výrokovej časti tohto uznesenia.

	Po skončení skráteného vyšetrovania mi vyšetrovateľ PZ predložil vyšetrovací spis spolu s návrhom na podmienečné zastavenie trestného stíhania obv. XXXXX podľa § 216 ods. 1 písm. a/, b/, c/ Tr. por.

	Preskúmal som vyšetrovací spis spolu s návrhom vyšetrovateľa PZ a dospel som k záveru, že v danej trestnej veci sú splnené podmienky na podmienečné zastavenie trestného stíhania podľa § 216 ods. 1 písm. a/, b/, c/ Tr. por.

	Podľa § 216 ods. 1 písm. a/, b/, c/ Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta, alebo aj bez návrhu, podmienečne zastaviť trestné stíhanie, ak : 

a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b/ nahradil škodu, ak bola činom spôsobená alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a
c/ vzhľadom na osobu obvineného, s prihliadnutím na jeho doterajší život a na okolnosti prípadu, možno takéto rozhodnutie považovať za dostačujúce.

	Podľa § 216 ods. 2 Tr. por. v uznesení o podmienečnom zastavení trestného stíhania sa určí obvinenému skúšobná doba na 1 rok až 5 rokov. Skúšobná doba sa začína právoplatnosťou uznesenia o podmienečnom zastavení trestného stíhania. 

	Obvinený XXXXX ml. sa ku skutku, za ktorý je trestne stíhaný, priznal a uviedol, že svoje konanie úprimne ľutuje. Nikdy predtým nič podobné neurobil a bude sa snažiť peniaze otcovi vrátiť. Doposiaľ mu už vložil na účet sumu vo výške 700,- €.

	Obvinený XXXXX ml. dal súhlas na podmienečné zastavenie trestného stíhania voči jeho osobe v zápisnici o výpovedi obvineného zo dňa 23.10.2014.

	Poškodený XXXXX st. vo svojej výpovedi uviedol, že ako poškodený v trestnom konaní si neuplatňuje nárok na náhradu škody voči svojmu synovi obv. XXXXX, ktorý mu na účet už zaslal sumu vo výške 700,- € zo svojich peňazí čo mal zarobené z brigád. Uviedol, že syna má rád, podporuje ho v štúdiu a tiež mu financuje jeho záujmy, nakoľko sa jedná o dobrého chlapca, ktorý poslúcha a nie sú s ním žiadne výchovné problémy. Rovnako aj v škole je hodnotený kladne.

	Obvinený XXXXX ml. súdne trestaný doposiaľ nebol. V mieste bydliska požíva dobrú povesť a rovnako aj Stredná odborná škola sklárska Lednické Rovne ho hodnotí kladne. Bol 1-krát riešený za priestupok proti občianskemu spolunažívaniu podľa § 49 ods. 1 písm. d/ zák.č. 372/90 Zb.zák. o priestupkoch v znení neskorších predpisov, ktorého sa dopustil dňa 20.06.2012, keď zo svojho notebooku prostredníctvom siete Facebook nevhodne komunikoval s inou osobou.

	Obvinenému XXXXX bola pri podmienečnom zastavení trestného stíhania určená skúšobná doba v trvaní 12 mesiaocv, ktorá začne plynúť  právoplatnosti uznesenia o podmienečnom zastavení trestného stíhania.

	Určenú skúšobnú dobu považujem za dostatočne dlhú na to, aby obvinený počas tejto preukázal, že jeho protiprávne konanie bolo iba ojedinelým vybočením z jeho normálneho správania sa, ktoré je v súlade s právnymi predpismi a že aj naďalej bude žiť riadnym a bezúhonným životom. Je predpoklad, že už samotné skrátené vyšetrovanie bolo dostatočným poučením pre nápravu obvineného, a teda nie je tu dôvod postaviť ho pred súd.

	Preto som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Lenka Danihlíková
prokurátorka